FI Euroopan unionin virallinen lehti L 18/19

KOMISSION TÄYTÄNTÖÖNPANOPÄÄTÖS,

annettu 18 päivänä tammikuuta 2013,

vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta annetun Euroopan parlamentin ja neuvoston direktiivin 2004/17/EY soveltamatta jättämisestä öljyn ja kaasun etsintään Kyproksella

(tiedoksiannettu numerolla C(2013) 60)

(Ainoastaan kreikankielinen teksti on todistusvoimainen)

(ETA:n kannalta merkityksellinen teksti)

(2013/39/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon vesi- ja energiahuollon sekä liikenteen ja postipalvelujen alalla toimivien yksiköiden hankintamenettelyjen yhteensovittamisesta 31 päivänä maaliskuuta 2004 annetun Euroopan parlamentin ja neuvoston direktiivin 2004/17/EY (1) ja erityisesti sen 30 artiklan 4 ja 6 kohdan,

ottaa huomioon yrityksen Noble Energy International Ltd sähköpostitse 17 päivänä elokuuta 2012 esittämän pyynnön,

sekä katsoo seuraavaa:

I TOSISEIKAT

(1) Komissio vastaanotti 17 päivänä elokuuta 2012 sähköpostitse direktiivin 2004/17/EY 30 artiklan 4 kohdan mukaisen pyynnön.

(2) Noble Energy International Ltd:n esittämä pyyntö koskee öljyn ja kaasun etsimistä Kyproksella. Komissio tiedotti pyynnöstä direktiivin 2004/17/EY 30 artiklan 5 kohdan ensimmäisen alakohdan mukaisesti Kyprokselle 26 päivänä syyskuuta 2012 päivätyllä kirjeellä ja pyysi lisätietoja. Kypros vastasi 24 päivänä lokakuuta 2012.

II OIKEUDELLINEN KEHYS

(3) Direktiivin 2004/17/EY 30 artiklassa säädetään, ettei mainittua direktiiviä sovelleta hankintasopimuksiin, jotka tehdään jonkin kyseisessä direktiivissä tarkoitetun toiminnon suorittamiseksi, jos toimintoon siinä jäsenvaltiossa, jossa se toteutetaan, kohdistuu suoraa kilpailua markkinoilla, joille pääsyä ei ole rajoitettu. Sitä, kohdistuuko johonkin toimintoon suoraa kilpailua, arvioidaan puolueettomin perustein ottaen huomioon kyseisen alan erityispiirteet. Markkinoille pääsyä pidetään rajoittamattomana, jos jäsenvaltio on pannut täytäntöön ne unionin lainsäädännön säännökset, jotka avaavat tietyn alan tai sen osan kilpailulle, ja soveltanut niitä.

(4) Kypros on pannut täytäntöön hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/EY (2) ja soveltanut sitä, minkä vuoksi markkinoille pääsyä olisi pidettävä rajoittamattomana direktiivin 2004/17/EY 30 artiklan 3 kohdan ensimmäisen alakohdan mukaisesti. Sitä, onko jokin toiminta suoraan kilpailtua tietyillä markkinoilla, olisi arvioitava useiden perusteiden pohjalta, joista yksikään ei ole sinänsä ratkaiseva.

(5) Jotta voidaan arvioida, kohdistuuko asianomaisiin toimijoihin suoraa kilpailua tässä päätöksessä tarkoitetuilla markkinoilla, on otettava huomioon tärkeimpien toimijoiden markkinaosuus ja kyseisten markkinoiden keskittymistaso.

(6) Tämä päätös ei rajoita kilpailusääntöjen soveltamista.

III ARVIOINTI

(7) Komission vakiintuneen käytännön (3) mukaan öljyn ja maakaasun etsintä muodostaa yhdet merkitykselliset tuotemarkkinat, koska alussa ei voida tietää, löydetäänkö öljyä vai maakaasua. Lisäksi komission vakiintuneen käytännön mukaan kyseisten markkinoiden katsotaan olevan maailmanlaajuiset. Koska mikään ei viittaa siihen, että määritelmä olisi tässä tapauksessa erilainen, se pidetään tässä päätöksessä samana.

(8) Öljyä ja kaasua etsivien toimijoiden markkinaosuudet voidaan määrittää kolmen muuttujan avulla: pääomamenot, todennetut varannot ja odotettu tuotanto. Pääomamenojen käyttö öljyn- ja kaasunetsintämarkkinoilla toimivien toimijoiden markkinaosuuksien määrittämisessä on havaittu huonoksi menetelmäksi, muun muassa sen vuoksi, että investointitarpeet ovat kovin erilaisia eri maantieteellisillä alueilla.

(9) Mainittuja kahta muuta muuttujaa eli osuutta todennetuista varannoista ja odotetusta tuotannosta on sitä vastoin käytetty talouden toimijoiden markkinaosuuksien arvioinnissa tällä alalla (4).

(10) Kyproksella toimii vain yksi öljyä ja kaasua etsivä talouden toimija, joka on hakija ja jonka ensimmäinen lupa myönnettiin vuonna 2008 Kyproksen ensimmäisen lupakierroksen päättymisen jälkeen. Kaikki öljyä ja kaasua maailmanlaajuisilla markkinoilla etsivät yritykset ovat kuitenkin mahdollisia kilpailijoita, sillä ne hyväksyttiin niin ensimmäiselle kuin toisellekin lupakierrokselle, joka käynnistettiin helmikuussa 2012. Kyproksen mukaan 15 yritystä tai yhteenliittymää on jättänyt yhteensä 33 hakemusta toisella kierroksella.

(11) Todennetut öljy- ja maakaasuvarannot olivat saatavilla olevien tietojen mukaan 31 päivänä joulukuuta 2011 koko maailmassa yhteensä 481,4 miljardia standardikuutiometriä öljyekvivalenttia, jäljempänä ’Sm3 öe’ (5). Kyproksella on 31 päivän joulukuuta 2011 jälkeen tehty hakijan mukaan vain yksi hiilivetylöydös, jonka maakaasuvarannot ovat arviolta lähes 200 miljoonaa Sm3 öe (6). Jos nämä varannot todennetaan, ne olisivat hieman yli 0,09 prosenttia kaasun maailmanlaajuisista todennetuista varannoista ja paljon vähemmän osuutena öljyn ja kaasun kokonaismäärästä, mikä nostaisi hakijan osuuden maailmanlaajuisista todennetuista maakaasuvarannoista 0,0416 prosentista 0,1367 prosenttiin.

(12) Etsintämarkkinat eivät ole kovin keskittyneet. Markkinoille on valtion omistamien yhtiöiden lisäksi luonteenomaista kolmen ns. supersuuren kansainvälisen vertikaalisesti integroituneen yrityksen (BP, ExxonMobil ja Shell) sekä muutamien muiden suurten öljy-yhtiöiden läsnäolo. Edellä mainitut seikat osoittavat suoraa kilpailua.

IV PÄÄTELMÄT

(13) Edellä tarkasteltujen seikkojen perusteella olisi katsottava, että ehto, joka koskee kilpailun kohdistumista suoraan johonkin toimintoon ja josta säädetään direktiivin 2004/17/EY 30 artiklan 1 kohdassa, täyttyy Kyproksella.

(14) Koska rajoittamatonta markkinoille pääsyä koskevan ehdon voidaan katsoa täyttyvän, direktiiviä 2004/17/EY ei pitäisi soveltaa hankintayksiköiden tekemiin hankintasopimuksiin, joiden tarkoituksena on mahdollistaa öljyn ja maakaasun etsintä Kyproksella, eikä myöskään suunnittelukilpailuihin, joita järjestetään tällaisen toiminnon suorittamiseksi kyseisellä maantieteellisellä alueella.

(15) Tämä päätös perustuu oikeudelliseen ja tosiasialliseen tilanteeseen vuoden 2012 elokuusta lokakuuhun, sellaisena kuin se käy ilmi hakijan ja Kyproksen toimittamista tiedoista. Päätöstä voidaan tarkistaa, jos oikeudellinen tai tosiasiallinen tilanne muuttuu merkittävästi siten, etteivät direktiivin 2004/17/EY 30 artiklan 1 kohdan soveltamisen edellytykset enää täyty.

(16) Tässä päätöksessä säädetyt toimenpiteet ovat julkisia hankintoja käsittelevän neuvoa-antavan komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Direktiiviä 2004/17/EY ei sovelleta hankintayksiköiden tekemiin hankintasopimuksiin, joiden tarkoituksena on mahdollistaa öljyn ja maakaasun etsintä Kyproksella.

2 artikla

Tämä päätös on osoitettu Kyproksen tasavallalle.

Tehty Brysselissä 18 päivänä tammikuuta 2013. Komission puolesta Michel BARNIER Komission jäsen

(1) EUVL L 134, 30.4.2004, s. 1.

(2) EYVL L 164, 30.6.1994, s. 3.

(3) Ks. erityisesti 19 päivänä marraskuuta 2007 tehty, neuvoston asetukseen (EY) N:o 139/2004 perustuva komission päätös keskittymän julistamisesta yhteismarkkinoille soveltuvaksi (Asia N:o COMP/M.4934 – KAZMUNAIGAZ / ROMPETROL (EUVL L 24, 29.1.2004, s. 1).

(4) Ks. erityisesti yrityskeskittymän julistamisesta yhteismarkkinoille ja ETA-sopimuksen toimintaan soveltuvaksi (Asia N:o IV/M.1383 – Exxon/Mobil) (EUVL L 103, 7.4.2004, s. 1) 29 päivänä syyskuuta 1999 tehdyn komission päätöksen 2004/284/EY 25 ja 27 kohta ja myöhemmät päätökset, muun muassa 3 päivänä toukokuuta 2007 tehty, asetukseen (EY) N:o 139/2004 perustuva komission päätös keskittymän (Asia N:o COMP/M.4545 – STATOIL/HYDRO) julistamisesta yhteismarkkinoille soveltuvaksi.

(5) Ks. hakemuksen 5.2.1 kohta ja siinä mainitut lähteet, erityisesti BP Statistical Review of World Energy, kesäkuu 2012, johon jäljempänä viitataan nimellä ’BP-tilastot’.

(6) Koeporaustulosten mukaan 5–8 biljoonaa kuutiojalkaa eli bruttona keskimäärin 7 biljoonaa kuutiojalkaa, joka vastaa 0,19824:ää biljoonaa kuutiometriä kaasua.